b'\n_START_ARTICLE_\nGiovanni Dominici\n_START_SECTION_\nPrimers anys\n_START_PARAGRAPH_\nFill p\xc3\xb2stum de Domenico di Banchino, comerciant de seda florent\xc3\xad, i de Paola Zorzi, amb disset anys fou adm\xc3\xa8s com a novici al convent dels dominics de Santa Maria Novella, on s\'inici\xc3\xa0, sota la tutela de Giovanni de Buondelmonti, en l\'estudi dels autors sacres i profans, que posteriorment continu\xc3\xa0 a Pisa i a Par\xc3\xads; tanmateix, els seus progressos en religi\xc3\xb3 estigueren inicialment obstaculitzats per un defecte de dicci\xc3\xb3, cosa inacceptable en un predicador._NEWLINE_Particularment rellevant per a la seva formaci\xc3\xb3 fou l\'exemple de Caterina de Siena, que aleshores destacava per la seva eloq\xc3\xbc\xc3\xa8ncia i clarivid\xc3\xa8ncia i pels seus desigs d\'emprendre una "Gran Croada" contra els vicis de l\'Esgl\xc3\xa9sia. Aviat s\'un\xc3\xad al grup dels seus fidels seguidors, entre els quals es trobaven l\'abadessa Chiara Gambacorti o el Mestre General de l\'Orde dels Predicadors Raimondo da Capua. Segons ell mateix deix\xc3\xa0 escrit, fou per intercessi\xc3\xb3 de la santa que recobr\xc3\xa0 miraculosament el do de la paraula._NEWLINE_Cap a l\'any 1380 reb\xc3\xa9 l\'ordenaci\xc3\xb3 sacerdotal, l\'any seg\xc3\xbcent fou sotsprior del convent, i entre el 1385 i el 1387 prior.\n_START_SECTION_\nContext\n_START_PARAGRAPH_\nAl segle XIV a It\xc3\xa0lia (i a tot Europa) hi hagu\xc3\xa9 una crisi cont\xc3\xadnua: a les grans fams dels primers anys seguiren les epid\xc3\xa8mies de pesta que delmaren la poblaci\xc3\xb3, les revoltes populars i l\'augment de la delinq\xc3\xbc\xc3\xa8ncia; les lluites entre g\xc3\xbcelfs i gibel\xc2\xb7lins i les \xc3\xa0nsies expansionistes dels Visconti tenien la multitud de ciutats-estats del nord d\'It\xc3\xa0lia en estat constant de guerra, mentre els otomans amena\xc3\xa7aven per l\'est, la Guerra dels Cent Anys entre Fran\xc3\xa7a i Anglaterra s\'estenia per l\'oest i els berberiscs piratejaven a la Mediterr\xc3\xa0nia._NEWLINE_En l\'\xc3\xa0mbit religi\xc3\xb3s, Gregori XI mogu\xc3\xa9 la seva cort d\'Aviny\xc3\xb3 a Roma el 1377 enmig d\'una altra guerra, i l\'any seg\xc3\xbcent el seu successor, Urb\xc3\xa0 VI, havia d\'enfrontar la divisi\xc3\xb3 de la Cristiandat amb l\'elecci\xc3\xb3 de Climent VII al Cisma d\'Occident.\n_START_SECTION_\nEtapa veneciana\n_START_PARAGRAPH_\nEl 1388 es trasllad\xc3\xa0 a Ven\xc3\xa8cia, on ofici\xc3\xa0 com a lector a l\'escola de teologia de San Zanipolo, i els anys seg\xc3\xbcents desenvolup\xc3\xa0 una intensa activitat pastoral. All\xc3\xa0 guany\xc3\xa0 fama d\'orador brillant i bon coneixedor de les Sagrades Escriptures, s\'implic\xc3\xa0 en la reforma dels ordes mon\xc3\xa0stics i en la seva tornada a l\'estricta observan\xc3\xa7a de les regles religioses; \xc3\xadntim amic d\'Antonio Venier i amb bones relacions entre el patriciat i el clero venecians, promogu\xc3\xa9 entre l\'aristocr\xc3\xa0cia nombroses conversions a la religi\xc3\xb3 de Sant Dom\xc3\xa8nec i contribu\xc3\xad decisivament en el desenvolupament del monestir de Corpus Christi, sota l\'auspici de Bonifaci IX. D\'aquesta \xc3\xa8poca daten les seves obres Iter Perusinum i Libro d\'amore di carit\xc3\xa0._NEWLINE_A finals de segle tingu\xc3\xa9 inesperadament la seva caiguda en desgr\xc3\xa0cia: el 1399 s\'estengu\xc3\xa9 per It\xc3\xa0lia un moviment religi\xc3\xb3s popular conegut com els Bianchi, grups de penitents de tots els estrats socials que en nombre de diversos milers recorrien les ciutats i pobles autoflagel\xc2\xb7lant-se i implorant la miseric\xc3\xb2rdia divina davant de tanta fam, pesta i guerra. Ja cinquanta anys abans, Climent VI havia prohibit aquesta mena d\'actes per considerar-los her\xc3\xa8tics, i ara per q\xc3\xbcestions d\'ordre p\xc3\xbablic, la Signoria de Ven\xc3\xa8cia els prohib\xc3\xad l\'entrada a la ciutat, per\xc3\xb2 desafiant tota disposici\xc3\xb3, Dominici organitz\xc3\xa0 amb ells una multitudin\xc3\xa0ria process\xc3\xb3 que acab\xc3\xa0 essent dissolta per les autoritats. La seva desobedi\xc3\xa8ncia li cost\xc3\xa0 ser desterrat de la Rep\xc3\xbablica de Ven\xc3\xa8cia durant cinc anys.\n_START_SECTION_\nA Flor\xc3\xa8ncia\n_START_PARAGRAPH_\nS\'instal\xc2\xb7l\xc3\xa0 primer a la Citt\xc3\xa0 di Castello i despr\xc3\xa9s a Flor\xc3\xa8ncia, on es dedic\xc3\xa0 a l\'ensenyament i des d\'on viatj\xc3\xa0 regularment per Lucca, Les Marques i Romanya. Afectat per la mort del seu protector Raimondo de Capua, frustrats els seus plans de reforma del clero per la seva expulsi\xc3\xb3 de Ven\xc3\xa8cia i condemnat a l\'ostracisme pels dominics, que vetaren el seu nomenament com a vicari general, els seus sermons es tornaren m\xc3\xa9s apocal\xc3\xadptics, furibunds i severs; entremesclant religi\xc3\xb3 i pol\xc3\xadtica en el mateix estil que anys despr\xc3\xa9s seguirien Antonino de Flor\xc3\xa8ncia o Girolamo Savonarola, critic\xc3\xa0 obertament l\'avar\xc3\xadcia i simonia de les altes jerarquies eclesi\xc3\xa0stiques, i es rebel\xc2\xb7l\xc3\xa0 com un ferm opositor a l\'humanisme i a l\'estudi dels cl\xc3\xa0ssics grecollatins, en un discurs que, aix\xc3\xad com a Ven\xc3\xa8cia, aviat guany\xc3\xa0 tants partidaris com detractors._NEWLINE_Fou en aquestes dates que fund\xc3\xa0 el monestir de San Domenico in Fiesole i redact\xc3\xa0 el Trattato delle dieci questioni, un tractat m\xc3\xadstic sobre el valor de la fe, Regola del governo di cura familiare, en qu\xc3\xa8 planteja la fam\xc3\xadlia cristiana com la unitat que garanteix la salvaci\xc3\xb3 de la societat i de la p\xc3\xa0tria, Lucula Noctis, una refutaci\xc3\xb3 a les tesis humanistes de Coluccio Salutati, o Laudi, una recopilaci\xc3\xb3 d\'himnes religiosos en itali\xc3\xa0. Part del seu epistolari fou publicat ja al segle XIX a Lettere di santi e beati fiorentini.\n_START_SECTION_\nA la c\xc3\xbaria de Gregori XII\n_START_PARAGRAPH_\nDespr\xc3\xa9s de la mort d\'Innocenci VII fou enviat com a ambaixador de Flor\xc3\xa8ncia al conclave de 1406, en qu\xc3\xa8 f\xc3\xa9u una encesa defensa de la necessitat de la unitat de l\'Esgl\xc3\xa9sia i propos\xc3\xa0 sense \xc3\xa8xit seguir el partit de Benet XIII en comptes d\'escollir un altre papa, la qual cosa li cost\xc3\xa0 ser rellevat dels seus c\xc3\xa0rrecs diplom\xc3\xa0tics florentins._NEWLINE_L\'elecci\xc3\xb3 per al tron de Sant Pere de Gregori XII, amb qui havia tingut un estret contacte durant la seva estada a Ven\xc3\xa8cia, li valgu\xc3\xa9 ser nomenat arquebisbe de Ragusa el 1407 i cardenal amb t\xc3\xadtol de San Sisto al consistori de maig de l\'any seg\xc3\xbcent. El seu ascens en la c\xc3\xbaria gener\xc3\xa0 fortes cr\xc3\xadtiques entre els seus opositors, que li recriminaren la hipocresia d\'unir-se a les altes jerarquies que sempre havia criticat. Legat del papa el 1409 davant les corts de Segimon d\'Hongria i Ladislau de Pol\xc3\xb2nia, el seu rastre es perd durant els anys seg\xc3\xbcents.'